ปิดฉาก “นกแอร์” สนามบินโคราช บินไฟล์ทสุดท้ายผู้โดยสาร 10 คน
“นกแอร์” ปิดฉากสนามบินโคราช หลังประสบปัญหาผู้โดยสารไม่เป็นไปตามเป้า ฟากด้านผู้ว่าฯขอให้พิจารณาค่าตั๋วใหม่
“นกแอร์” ปิดฉากสนามบินโคราช หลังประสบปัญหาผู้โดยสารไม่เป็นไปตามเป้า ฟากด้านผู้ว่าฯขอให้พิจารณาค่าตั๋วใหม่
27 ก.ย. 2565

ผู้สื่อข่าวรายงานว่า ที่ท่าอากาศยานนครราชสีมา บรรยากาศวันสุดท้ายของการทดลองบินเส้นทาง นครราชสีมา-เชียงใหม่ ของสายการบินนกแอร์ โดยให้บริการ 2 เที่ยวบินไปกลับต่อสัปดาห์ พบผู้โดยสารจำนวน 10 ที่นั่ง ทยอยเดินทางมาผ่านขั้นตอนเช็กอินเที่ยวบิน DD 9331 ซึ่งเป็นเที่ยวบินสุดท้ายของเดือนกันยายน และจะไม่เปิดเที่ยวบินอีกต่อไป
โดยก่อนหน้านี้ นายวิเชียร จันทรโณทัย ผวจ.นครราชสีมา พร้อมผู้แทนภาครัฐที่เกี่ยวข้องและภาคเอกชนร่วมประชุมหารือกับนายวุฒิภูมิ จุฬางกูร ประธานเจ้าหน้าที่บริหารสายการบินนกแอร์ ซึ่งเป็นประเด็นหารือหลังนกแอร์ ได้ทดลองบินเที่ยวปฐมฤกษ์ เมื่อวันที่ 2 สิงหาคม ที่ผ่านมา โดยใช้เครื่องบินโดยสารแบบ คิว 400 เน็กซ์เจน จำนวนผู้โดยสาร 86 ที่นั่ง แต่นกแอร์ประสบปัญหาผู้โดยสารไม่เป็นไปตามเป้าหมาย บางเที่ยวมีผู้โดยสาร 9 คน ทำให้ขาดทุน จึงจำเป็นต้องหยุดบิน แต่นกแอร์อ้างว่าช่วงเดือนตุลาคม ต้องซ่อมบำรุงเครื่องบินตามอายุการใช้งาน ทำให้เครื่องบินไม่พอเพียง จึงต้องขอหยุดให้บริการชั่วคราว
ทั้งนี้ นายวิเชียร ผวจ.นครราชสีมา ได้เสนอทางออกร่วมกันแต่ไม่มีข้อยุติ โดยจะเรียกประชุมอีกครั้ง ก่อนที่นายวิเชียร จะเกษียณอายุราชการ โดยทางผู้บริหารนกแอร์รับข้อเสนอพร้อมพูดคุยทั้ง ผู้ว่าฯคนเก่า และนายสยาม ศิริมงคล ผวจ.นครราชสีมา คนใหม่ เพื่อสานต่อให้บรรลุผล
นายวิเชียร เปิดเผยอีกว่า ผู้ใช้บริการส่วนใหญ่เป็นผู้โดยสารที่จ.นครราชสีมา เชิญชวน มากกว่าผู้โดยสารที่ไปเอง ตนอยากให้นกแอร์พิจารณาเรื่องราคาตั๋วและการจัดเที่ยวบิน โดยหยุดพักที่โคราชก่อนบินไปปลายทางเช่น เชียงใหม่-กรุงเทพฯ-โคราช,โคราช-กรุงเทพฯ-เชียงใหม่,โคราช-กรุงเทพ-หาดใหญ่ อาจตอบโจทย์การใช้บริการระหว่างเที่ยวบินสู่ภูมิภาคได้ตรงตามเป้าหมาย
ผู้สื่อข่าวรายงานว่า ท่าอากาศยานนครราชสีมา หรือสนามบินหนองเต็ง มีพื้นที่ 4,625 ไร่ ตั้งอยู่ในเขตป่าสงวนแห่งชาติหนองเต็ง-จักราช ต.ท่าช้าง อ.เฉลิมพระเกียรติ จ.นครราชสีมา ห่างจากตัวเมืองไปทางทิศตะวันออก ทางหลวงหมายเลข 226 ถ.เพชรมาตุคลา ประมาณ 26 กิโลเมตร เป็นท่าอากาศยานในสังกัดกรมท่าอากาศยาน กระทรวงคมนาคม
สร้างขึ้นเพื่อใช้แทนสนามบินของกองบิน 1 นครราชสีมา เนื่องจากต้องใช้เพื่อภารกิจความมั่นคง ที่ผ่านมามีสายการบินต่าง ๆ เปิดเส้นทางการบินภายในประเทศและมีแนวคิดขยายไปยังสาธารณรัฐประชาชนจีน เช่น การบินไทย, แอร์อันดามัน, แอร์เอเชีย, แอร์ฟีนิคซ์, แฮปปี้ แอร์, ไทยรีเจียนอลแอร์ไลน์, กานต์แอร์ และนิวเจน แอร์เวย์ แต่ประสบปัญหาขาดทุน จึงต้องหยุดให้บริการเที่ยวบินพาณิชย์นานร่วม 4 ปี จนกระทั่งวิกฤตโควิดเริ่มคลี่คลายนกแอร์ได้ทดลองเปิดเที่ยวบิน นครราชสีมา-เชียงใหม่ เมื่อต้นเดือนสิงหาคมที่ผ่านมา และนกแอร์เป็นสายการบินที่ 10 ที่ไม่ประสบผลสำเร็จ